**Predkladacia správa**

Návrh zákona, ktorým sa mení a dopĺňa zákon č. 378/2015 Z. z. o dobrovoľnej vojenskej  príprave a o zmene a doplnení niektorých zákonov (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2017.

Účelom návrhu zákona je predovšetkým vytvoriť vhodné podmienky pre plynulé pokračovanie v napĺňaní cieľa nepretržitej tvorby záloh ozbrojených síl Slovenskej republiky z radov tých občanov, ktorí prejavia záujem dobrovoľne sa zúčastniť vojenského výcviku prostredníctvom dobrovoľnej vojenskej prípravy a ktorí nevykonali vojenskú službu, ani štátnu službu v služobnom pomere, a ich zaradenie do záloh ozbrojených síl Slovenskej republiky je bez ich iniciatívneho prístupu vylúčené. Navrhované zmeny zákona č. 378/2015 Z. z., ktorými sa má v rámci zdrojových možností vyhovieť pripomienkam odbornej a občianskej verejnosti, sa tak okrem zatraktívnenia dobrovoľnej vojenskej prípravy formou zvýšenia finančného príspevku za jej výkon zameriavajú aj na zapracovanie praktických poznatkov získaných z realizácie projektu dobrovoľnej vojenskej prípravy v roku 2016.

Návrh zákona bude mať negatívny vplyv na rozpočet verejnej správy. Negatívny vplyv na rozpočet verejnej správy bude v plnom rozsahu krytý v rámci limitov stanovených v kapitole Ministerstva obrany Slovenskej republiky na rok 2017 a ďalšie roky. Návrh zákona bude mať pozitívny sociálny vplyv, ktorý sa prejaví zvýšením disponibilných príjmov tých občanov Slovenskej republiky, ktorí sa rozhodnú vykonať dobrovoľnú vojenskú prípravu. Návrh zákona nebude mať vplyvy na podnikateľské prostredie, životné prostredie, vplyvy na informatizáciu spoločnosti ani vplyvy na služby verejnej správy pre občana. Návrh zákona predpokladá tiež sekundárne pozitívny dopad na zamestnanosť.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Návrh zákona nemá byť predmetom vnútrokomunitárneho pripomienkového konania.

Neexistujú prekážky sprístupnenia materiálu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.

Návrh zákona bol predmetom medzirezortného pripomienkového konania. Jeho vyhodnotenie je súčasťou predloženého materiálu. Návrh zákona sa na rokovanie Legislatívnej rady vlády Slovenskej republiky predkladá bez rozporov.